b'\n_START_ARTICLE_\nArnal Llibert Conde Carb\xc3\xb3\n_START_SECTION_\nBiografia\n_START_PARAGRAPH_\nArnal Llibert Conde va comen\xc3\xa7ar la seva carrera esportiva professional a les categories inferiors del RCD Espanyol. El 2001, el giron\xc3\xad va deixar el club blanc-i-blau per fitxar pel Club Deportivo Legan\xc3\xa9s, aleshores equip de Segona Divisi\xc3\xb3 A. Arnal va tenir un gran debut a la categoria de plata del futbol espanyol, ja que, amb 21 anys, va ser titular indiscutible i amb 6 gols en 35 partits jugats va esdevenir el segon m\xc3\xa0xim golejador de l\'equip madrileny. La bona temporada d\'Arnal no va passar desapercebuda i un dels hist\xc3\xb2rics de la lliga, l\'Elx CF va decidir fitxar-lo. Tot i aix\xc3\xb2, el rol que va haver d\'assumir va ser totalment diferent: va deixar de ser un titular fix a ser un jove recanvi de garanties del destacat davanter Nino. Va marcar 2 gols en 17 partits. La segona temporada al club alacant\xc3\xad va ser un calc de la primera: va jugar un partit menys i va marcar els mateixos gols, per la qual cosa es va decantar per tornar a Catalunya tot i la bona acollida que va tenir a Elx, on fins i tot, conserva una penya amb el seu nom: la "Zona 24 Arnal"._NEWLINE_Arnal va acceptar l\'oferta de la UE Lleida, tamb\xc3\xa9 de Segona, on va tornar a gaudir de la titularitat dos anys despr\xc3\xa9s. Malgrat tot, un cop acabada la temporada va marxar traspassat al Racing de Ferrol, equip en el qual tan sols va jugar mitja temporada; concretament, fins al mercat d\'hivern, quan va emigrar a C\xc3\xb2rdova (2a B). L\'aventura andalusa tampoc va durar gaire. I \xc3\xa9s que el juny de 2006 va tornar a trepitjar territori catal\xc3\xa0 per jugar amb el Sant Andreu. Ja el 2007, Arnal Llibert va esdevenir el fitxatge estrella del Girona FC, amb el qual va ascendir a Segona A i \xc3\xa9s escollit capit\xc3\xa0 per la plantilla gironina._NEWLINE_A l\'octubre de 2009 el Girona li d\xc3\xb3na la baixa i fitxa pel CE Sabadell. En el 2010 torna a fer les maletes per jugar a l\'AEK Larnaca de Xipre._NEWLINE_El 26 d\'agost del 2013 fitxa per la Uni\xc3\xb3 Esportiva Olot, acabada d\'ascendir a Segona divisi\xc3\xb3 B._NEWLINE_Despr\xc3\xa9s d\'un pas per l\'\xc3\x8dndia, a l\'Atl\xc3\xa8tic Kolkata, la temporada 2015-2016 fitxa per l\'AEC Manlleu, de la Tercera Divisi\xc3\xb3.'